САЖЕТАК 203. САСТАНАК

Академик Радоје Чоловић

Професор др Милош А. Богдановић (1877 – 1937) – живот и дело

Прве године рада Клинике за гинекологију и акушерство Медицинског факултета у Београду (1921–1931)

Милош А. Богдановић рођен је у Баји 4. септембра 1877. године. У доктора целокупне медицине промовисан је у Пешти 1900. Бактериологију и патологију изучавао је у Минхену и Берлину, a затим је годину дана провео на Институту за патолошку анатомију и хистологију у Пешти код професора Пертика. Године 1903. ступио је као волонтер на I Гинеколошко-акушерску клинику у Пешти код професора Баршоња, наследника Игнаца Семелвајса. После положеног специјалистичког испита, изабран је за асистента, а 1916. после хабилитације за доцента и клиничког лекара. За 18 година рада у Пешти објавио је 26 научних радова у мађарским и немачким часописима.

Указом краља Петра од 17. маја 1921. постављен је за првог ванредног професора гинекологије и акушерства. Августа 1923. године Министраство народног здравља уступило је клиници Гинеколошко одељење Опште државне болнице (ОДБ). Клиници је додељена и Школа за бабице, тако да је постао шеф Клинике, шеф одељења Гинеколошко-акушерског одељења ОДБ са 120 постеља и управник Школе за бабице. Клиника је 1924. подељена на Гинеколошко и Акушерско одељење, од којих је Гинеколошко одељење остављено Клиници а Акушерско одељење са Школом за бабице дато је ОДБ. Током наредне године Министарство је обавило нову поделу тако што је оба одељења даље поделила на једнаке делове, I и II Гинеколошко-акушерско одељење, при чему је I одељење са Бабичком школом припало ОДБ, а II Гинеколошко-акушерско одељење је уступљено Клиници. Због мањка простора, Клиника је 1931. адаптирала једну „Универзитетску зграду“ од 4 собе у Вишеградској бр. 24, у коју је сместила Септично одељење и Одељење за болеснице са малигним обољењима. На Клиници је, у овом периоду, урађено више хиљада прегледа, преко 2500 хиљаде великих операција, и око 10 хиљада мањих операција. За десет година кроз Клинику је прошло скоро 1800 студената, уведен је и „интернат“ током кога су студенти у шесточланим групама проводили најпре 6 а касније 4 дана и ноћи, водили порођаје, вршили ситније интервенције у породилишту и гинеколошком одељењу и присуствовали великим гинеколошким и акушерским операцијама. Године 1932. Богдановић је издао „*Скрипту из гинекологије и акушерства*“. У том периоду на Клиници је специјализирало 48 лекара. Богдановић је створио своју школу и тиме несумљиво значајно унапредио гинекологију и акушерство у нашој средини.

Године 1933. изабран је за редовног професора, 1935/36 за декана а 1934/35 1936/37. школске године биран је за продекана.

Био је међу оснивачима „Друштва свесловенских гинеколога и клиничара“, „Југословенског хируршког друштва“, „Југословенског друштва за изучавање и сузбијање рака“, „Рендгенолошког друштва“ и „Југословенског друштва гинеколога и акушера“. Био је вишегодишњи члан „Главног санитетског савета“.

У страним часописима на немачком и мађарском језику и у домаћим часописима Богдановић је објавио 50 радова из оперативне гинекологије, експерименталне медицине и казуистике.

Доктор Светислав Барјактаровић је поводом шездесете годишњице рада припремио *Споменицу Милошу Богдановићу*, за коју су истакнути чешки, пољски и наши гинеколози написали прилоге. Због „техничко-новчаних узрока“ штампање је каснило, па је *Споменица* издата после Богдановићеве смрти и постала „посмртна“.

Милош Богдановић је умро у Београду 17. децембра 1937. Сахрањен је у породичној гробници у Сремским Карловцима.